b'\n_START_ARTICLE_\nGolful Napoli\n_START_PARAGRAPH_\nGolful Napoli (\xc3\xaen italian\xc4\x83 Golfo di Napoli) este un golf de circa 15 km l\xc4\x83\xc8\x9bime (9,3 mile), situat de-a lungul coastei de sud-vest a Italiei (provincia Napoli, regiunea Campania). El se deschide la vest \xc3\xaen Marea Mediteran\xc4\x83. Golful Napoli este delimitat la nord de ora\xc8\x99ele Napoli \xc8\x99i Pozzuoli, la est de Muntele Vezuviu, iar la sud de Peninsula Sorrentin\xc4\x83 \xc8\x99i ora\xc8\x99ul principal al peninsulei, Sorrento. Peninsula separ\xc4\x83 Golful Napoli de Golful Salerno, care include coasta amalfitan\xc4\x83._NEWLINE_Insulele Capri, Ischia \xc8\x99i Procida sunt situate \xc3\xaen Golful Napoli. Aceast\xc4\x83 zon\xc4\x83 este o destina\xc8\x9bie turistic\xc4\x83 important\xc4\x83, aici afl\xc3\xa2ndu-se ruinele litorale romane ale ora\xc8\x99elor antice Pompeii \xc8\x99i Herculaneum de la poalele Muntelui Vezuviu (cele dou\xc4\x83 ora\xc8\x99e au fost distruse \xc3\xaen anul 79 de erup\xc8\x9bia Vezuviului), de-a lungul coastei de nord._NEWLINE_Balene cu \xc3\xaenot\xc4\x83toare pot fi v\xc4\x83zute uneori \xc3\xaen Golful Pozzuoli.\n_START_SECTION_\nIstorie\n_START_PARAGRAPH_\nSe spune c\xc4\x83 \xc3\xaemp\xc4\x83ratul roman Caligula a construit un pod de b\xc4\x83rci de-a lungul golfului \xc8\x99i a mers pe el \xc3\xaentr-un car de lupt\xc4\x83, purt\xc3\xa2nd armura lui Alexandru cel Mare._NEWLINE_Golful Napoli a g\xc4\x83zduit concursuri de evenimente de naviga\xc8\x9bie la Jocurile Olimpice de var\xc4\x83 din 1960 de la Roma._NEWLINE_Potrivit informa\xc8\x9biilor lui Mario Scaramella, Agen\xc8\x9bia Interna\xc8\x9bional\xc4\x83 pentru Energie Atomic\xc4\x83 a invocat faptul c\xc4\x83 dou\xc4\x83zeci de mine marine nucleare au fost amplasate la 10 ianuarie 1970 \xc3\xaen Golful Napoli de c\xc4\x83tre un submarin sovietic \xc3\xaen scopul de a distruge sau a \xc3\xaempiedica accesul Flotei a VII-a a Marinei Americane; se crede c\xc4\x83 ele s-ar mai afla \xc3\xaenc\xc4\x83 pe fundul m\xc4\x83rii.'